‘ประสาร’ห่วงสถานะแบงก์รัฐโหมปล่อยกู้สนองประชานิยม
แบงก์ชาติยอมรับห่วงฐานะการเงินธนาคารเฉพาะกิจของรัฐ หลังโหมปล่อยกู้สนองนโยบายรัฐบาลจนขาดการดูแลคุณภาพสินเชื่อ
28 ก.ค. 2555

แบงก์ชาติยอมรับห่วงฐานะการเงินธนาคารเฉพาะกิจของรัฐ หลังโหมปล่อยกู้สนองนโยบายรัฐบาลจนขาดการดูแลคุณภาพสินเชื่อ 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ธปท.ค่อนข้างเป็นห่วงการทำหน้าที่ธนาคารเฉพาะกิจของรัฐบาล เพราะระยะหลังเริ่มมีคำถามที่มากขึ้นถึงการทำหน้าที่ซึ่งเกินขอบเขตวัตถุประสงค์ในการจัดตั้ง หรือบางกรณีถูกใช้เป็นเครื่องมือในการดำเนินนโยบายของรัฐบาล ซึ่งบางนโยบายถูกวิพากษ์วิจารณ์อย่างหนักว่ามีการใช้เงินจำนวนมาก ขณะเดียวกันมาตรฐานสินเชื่อที่ปล่อยออกไปก็ไม่สู้ดีนัก
“เรื่องนี้เราเป็นห่วงค่อนข้างมากความจริงตามกฎหมายอำนาจการกำกับดูแลอยู่ที่กระทรวงการคลังไม่ใช่แบงก์ชาติ ส่วนที่คลังมอบให้เราดูแล คือ การเข้าไปตรวจสอบฐานะการดำเนินงาน แต่การกำกับสั่งการอยู่ที่กระทรวงคลัง เราได้ส่งข้อเสนอไปยังคลังว่าจำเป็นต้องดูแลให้สถาบันการเงินเหล่านี้ดำเนินไปด้วยความเรียบร้อย ทั้งเรื่องขอบเขตการดำเนินงาน รวมถึงภาคการปล่อยสินเชื่อ ก็หวังว่าจะสามารถดูแลให้เป็นไปได้ด้วยความเรียบร้อย” นายประสาร กล่าว
ปัจจุบันสถาบันการเงินเฉพาะกิจของรัฐมีส่วนแบ่งการตลาด (มาร์เก็ตแชร์) ของการปล่อยสินเชื่อเพิ่มขึ้นอย่างต่อเนื่อง จนล่าสุดมีสัดส่วนอยู่ที่ 30% ของทั้งระบบ
นายประสาร ยังกล่าวอีกว่า ไม่คิดว่าทิศทางอัตราดอกเบี้ยในตลาดระยะปานกลางและระยะยาวจะอยู่ในขาขึ้น แต่อาจมีการปรับขึ้นดอกเบี้ยพิเศษของธนาคารบ้างในบางช่วง เป็นระยะสั้นๆ ถือเป็นเรื่องปกติของระบบ โดยขณะนี้เศรษฐกิจในภาพรวมของไทยเริ่มกลับเข้าสู่ระดับศักยภาพอัตราเงินเฟ้อแผ่วลง โดยวิ่งหาค่ากลางของเป้าหมายทั้งปี 0.5-3% โดยค่ากลางอยู่ที่ 1.75% ทำให้ ธปท.ปรับประมาณการเงินเฟ้อพื้นฐานปีนี้มาอยู่ที่ 2.2% และอัตราดอกเบี้ยที่แท้จริงกลับมาใกล้ศูนย์